text: Flere tusinde biler kører i protesttog
  17 oktober 2014 kl. 14.41
  Streetracere i Esbjerg kører i aften i protestdemonstration gennem byen. De mener, kommunen er løbet fra et løfte om en bane.
  Streetracerne har i årevis kørt ræs på havnen i Esbjerg.
  Det er bare ulovligt, og Streetracerne vil gerne have en bane. Den mener de, at politikerne har lovet dem, men er løbet fra løftet ved budgetforliget.
  Derfor demonstrerer de i aften.
  Den afgående formand for deres klub Striben i Esbjerg, Morten Henriksen, regner med mellem 1500 og 2000 deltagere.
  De kører i kortege fra speedwaybanen ved Korskroen uden for Esbjerg og tager motorvejen ind mod byen.
  Herfra snegler de sig hele vejen igennem en af de mest trafikerede veje i Esbjergs centrum og ned på havnen, hvor turen slutter.
  -Vi havde ansøgt om at køre igennem byen med 5km/t, men det fik vi ikke lov til. Der er ikke sat tal på, men vi er blevet bedt om ikke at køre unødvendigt langsomt, siger Morten Henriksen.
  Deltagerne er blevet bedt om at overholde færdselsreglerne og lade udrykningskøretøjer passere.
  Læs mere om demonstrationen via nedenstående link.
  Streetracere-demonstration
  